КIуэкIуэ Юрий КъБР-м Террорым пэщIэтынымкIэ и комиссэмрэ Оперативнэ штабымрэ я зэIущIэр Нарткъалэ щригъэкIуэкIащ
Дыгъэгъазэм и 21-м КIуэкIуэ Юрий Нарткъалэ щригъэкIуэкIащ КъБР-м Террорым пэщIэтынымкIэ и комиссэмрэ Оперативнэ штабымрэ я зэIущIэр. Абы кърихьэлIащ федеральнэ центрым и лIыкIуэ, КъБР-м и Парламентым, Правительствэм, прокуратурэм, УФ-м ШынагъуэншагъэмкIэ и федеральнэ къулыкъущIапIэм и управленэу КъБР-м щыIэм, УФ-м СледствэмкIэ и комитетым СледствэмкIэ и управленэу КъБР-м щыIэм, КъБР-м щыIэ МВД-м, УФ-м Тезырхэр егъэпшынынымкIэ и федеральнэ къулыкъущIапIэм и управленэу КъБР-м щыIэм, нэгъуэщI хабзэхъумэ IэнатIэ зыбжанэм я унафэщIхэр, къалэ, район администрацэхэм я Iэтащхьэхэр. ЗэIущIэм къыщаIэта Iуэху нэхъыщхьэр терроризмэм и шынагъуэр гъэмэщIэнырщ, цIыхухэм шынагъуэншагъэ къахузэгъэпэщынырщ.
— Нобэ дызытепсэлъыхь Iуэхухэм мыхьэнэшхуэ зэраIэм куэдрэ и гугъу щIэпщIын щыIэкъым, — жиIащ зэIущIэр къыщызэIуихым КIуэкIуэ Юрий. — ЩIэпхъаджащIэ гупхэм республикэм щыIэ щытыкIэр зэIагъэхьэну хущIэкъуми, абыхэм я мурадхэр къехъулIакъым. Ауэ гу лъыдмытэу къэдгъанэ хъунукъым щIалэгъуалэр экстремистхэм иджыри зэрыдахьэхыфыр, терроризмэм и шынагъуэр иджыри нэгъэсауэ къызэнэкIа зэрымыхъуар.
Апхуэдэу республикэм и унафэщIым къыхигъэщхьэхукIащ щIэпхъаджагъэ Iуэху хьэлъэхэр, псом хуэмыдэу цIыхухэр зыукIхэр, хъунщIакIуэхэр, автотранспортыр езыхужьэхэр къыщIэгъэщыныр, экономикэм и IэнатIэм щалэжь хабзэншагъэхэр къызэтегъэувыIэныр къалэн нэхъыщхьэхэм зэрыхиубыдэр. Законымрэ хабзэмрэ хъумэнымкIэ, псом хуэмыдэу терроризмэм и Iэужьхэр къэмыгъэхъунымкIэ, куэд зэфIагъэкIами, лэжьыпхъэхэри иджыри мащIэкъым.
ЗэIущIэм куууэ щызэпкърахащ террорым пэщIэтынымкIэ муниципалитетхэм къыщызэрагъэпэща комиссэхэм я лэжьыгъэр егъэфIэкIуэным, экстремизмэмрэ терроризмэмрэ япэщIэтынымкIэ жылагъуэ зэгухьэныгъэхэмрэ бизнесым и IэнатIэхэмрэ нэхъ тэмэму щIэгъэкъуэн къэщIыным.
ЗэIущIэм къыщаIэта Iуэхухэм ятеухуауэ къызэхуэсахэм я пащхьэ докладхэр щащIащ КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, КъБР-м и прокурор Жариков Олег, КъБР-м экстремизмэм пэщIэтынымкIэ, щIалэгъуалэ политикэр пхыгъэкIынымкIэ гъэзэщIакIуэ властым и органхэм ирагъэкIуэкI лэжьыгъэр зэгъэуIуным пыщIа IуэхухэмкIэ и министр Къуэшырокъуэ Залым, УФ-м Связым и IэнатIэ хэхам Связымрэ информацэмкIэ и центру КъБР-м щыIэм и унафэщI Волошин Валентин, КъБР-м Граждан жылагъуэ IуэхущIапIэхэм ядэлэжьэнымрэ лъэпкъхэм я IуэхухэмкIэ и управленэм и унафэщI КIурашын Анзор, Бахъсэн, Дзэлыкъуэ, Тэрч, Лэскэн районхэм, Бахъсэн къалэ округым я администрацэхэм я Iэтащхьэхэм.
А махуэм дыдэм КIуэкIуэ Юрий иригъэкIуэкIащ 2015 гъэм муниципальнэ щIыналъэхэм яIэ социально-экономикэ зыужьыныгъэм, лэжьакIуэхэр къызэрыхахымкIэ ахэр IэнатIэхэм зэрагъэувымрэ щытепсэлъыхьа зэIущIэ.
КъБР-м и Iэтащхьэмрэ Правительствэмрэ я
пресс-IуэхущIапIэ.
